1 Dikgoši 17 | Beibele Inthaneteng | Phetolelo ya Lefase le Lefsa
1 Dikgoši 17:1-24
17 Eliya+ wa Mothishibe e lego yo mongwe wa badudi ba Gileada+ o ile a bolela le Ahaba a re: “Ke ikana ka Jehofa Modimo wa Isiraele yo a phelago+ yoo ke emego+ pele ga gagwe gore nywageng ye go ka se ne phoka goba pula,+ ka ntle le ge nka ntšha taelo ya gore go be bjalo!”+
2 Lentšu+ la Jehofa la mo tlela la re:
3 “Tloga mo o lebe ka bohlabela gomme o ikute+ moeding wa mafula wa Kirithe wo o lego ka bohlabela bja Noka ya Jorodane.
4 O nwe meetse+ a moeding wa mafula gomme ke tla romela magokobu+ gore a go tlišetše dijo moo.”+
5 Gateetee o ile a sepela gomme a dira go ya ka lentšu la Jehofa,+ ka gona a ya a dula moeding wa mafula wa Kirithe wo o lego ka bohlabela bja Noka ya Jorodane.
6 Magokobu a be a mo tlišetša senkgwa le nama mesong, mantšiboa le gona a mo tlišetša senkgwa le nama, a enwa meetse a moeding wa mafula.+
7 Eupša ya re ka morago ga matšatši a itšego moedi woo wa mafula wa gopa+ ka gobane go be go sa ne pula mo nageng.
8 Bjale lentšu la Jehofa la mo tlela la re:+
9 “Ema o ye Tsarepata+ ya Sidone o dule moo. Tseba gore ke tla laela mosadi yo mongwe wa mohlologadi gona moo gore a go fe dijo.”
10 A ema a ya Tsarepata a tla kgorong ya motse; gona moo go be go na le mosadi wa mohlologadi a topelela dikgong. A mmitša a re go yena: “Hle ntlišetše meetsana ka segwana gore ke nwe.”+
11 Ge mosadi yoo a tloga a yo mo gela meetse, a mmitša a re go yena: “Hle ntlišetše le senkgwanyana+ ka seatla.”
12 Ge a re’alo mosadi yoo a re go yena: “Ke ikana ka Jehofa Modimo wa gago yo a phelago+ gore ga ke na senkgwa,+ eupša ke na le bupi bjo bo ka tlalago seatla+ ka pitšeng e kgolo le makhura a manyenyane+ ka legapaneng; bjale šefa ke topelela dikgong tše sego kae gore ke yo apeela nna le morwa wa ka gomme re je ke moka re hwe.”+
13 Ke moka Eliya a re go yena: “O se ke wa boifa.+ Tsena o dire go ya ka lentšu la gago. Fela ka seo o nago le sona o thome pele ka go ntirela senkgwanyana+ o ntlišetše sona, ke moka e be gona o direlago wena le morwa wa gago.
14 Ka gobane se ke seo Jehofa Modimo wa Isiraele a se boletšego: ‘Bupi bjo bo lego ka pitšeng e kgolo bo ka se ke bja fela, le makhura ao a lego ka legapaneng a ka se ke a fela go fihlela mohlang Jehofa a neša pula nageng ye.’”+
15 A ya a dira go ya ka lentšu la Eliya; mosadi yoo le lapa la gagwe gotee le Eliya ba ba le dijo ka matšatši a mantši.+
16 Bupi bjo bo bego bo le ka pitšeng e kgolo bja se ke bja fela, le makhura ao a bego a le ka legapaneng a se ke a fela,+ feela bjalo ka ge Jehofa a boditše Eliya.
17 Ya re ka morago ga dilo tše, morwa wa mosadi yoo, yo e lego yena mohumagadi wa ntlong yeo, a babja, gomme bolwetši bja gagwe bja gakala moo a ilego a hwa.+
18 Ge a bona se a re go Eliya: “Ke na le taba mang le wena+ monna wa Modimo wa therešo? O tlile go nna go tlo nkgopotša molato+ wa ka le go bolaya morwa wa ka.”
19 Eupša Eliya a re go yena: “Nnee morwa wa gago.” Ke moka a mo tšea sehubeng sa mosadi yoo, a mo rwala a mo iša phapošing ya ka godimo+ moo a bego a dula gona gomme a mo robatša bolaong bja gagwe.+
20 A bitša Jehofa a re: “Wena Jehofa Modimo wa ka,+ na o nyaka gore mohlologadi yo ke diiletšego ga gagwe le yena a kwe bohloko ka gore o bolaye morwa wa gagwe?”
21 A gokarela ngwana+ yoo gararo gomme a bitša Jehofa a re: “Wena Jehofa Modimo wa ka, hle anke ngwana yo a boele a phele.”+
22 Mafelelong Jehofa a theetša lentšu la Eliya,+ moo ngwana yoo a ilego a boela a phela.+
23 Bjale Eliya a tšea ngwana yoo a theoga le yena go tšwa phapošing ya ka godimo a tsena ka ntlong a mo nea mmagwe; ke moka Eliya a re: “Bona, morwa wa gago o a phela.”+
24 Ge mosadi yoo a bona seo a re go Eliya: “Bjale gona ke a tseba gore o monna wa Modimo+ le gore lentšu la Jehofa leo le tšwago molomong wa gago ke la therešo.”+
1 Dikgoši 17